આ માટે તેઓ વર્ષોનાં વર્ષો સુધી દેશનાં ખૂણે ખૂણે ફરતા રહ્યા. અરે, એમ કહીએ તો પણ ચાલે કે વાવાઝોડાની માફક તેઓ સમગ્ર દેશમાં ફરી વળ્યા અને બાળકો, યુવાનો અને સામાન્ય નાગરિકો સાથે મળતા, ભળતા રહ્યા અને અનેકવિધ આયોજનો અને વિચારો દ્વારા પરિવર્તનનો સંદેશ અને કાર્ય સતત કરતા રહ્યા. તેમના પ્રદાનો તો અનેક છે, ઘણાં તો ખૂબ જાણીતાં છે, અને તે બધાં જાણવા તો તેમની વિગતે જીવનકથા કરવી જોઈએ. પરંતુ અતિ મહત્વની વાત એ કે જ્યારે નવી ટેક્નોલોજી આપવા માટે વિકસિત દેશોએ આપણા દેશને બહિષ્કૃત કર્યો હતો એ જમાનામાં ડૉ. કલામે એક નવો જ ઉત્સાહ અને પ્રેરણા આપીને યુવા વિજ્ઞાનીઓની એક નવી પેઢીને એક નવા જ પુરુષાર્થ અને ધ્યેયમાં જોડી લીધી. તેના પરિણામે વિદેશોના મોટા અને તીવ્ર અસહકાર છતાં મિસાઈલ તથા રોકેટ વિજ્ઞાનના ક્ષેત્રે આપણે પાયાની અને પ્રભાવી પ્રગતિ કરી શક્યા. દેશનાં સંરક્ષણ, ઉદ્યોગો, કેળવણી તથા વિજ્ઞાન તથા ટેક્નોલોજીના વિકાસ માટે આ બધી પાયાની જરૂરો હતી. આ દેશને એક શક્તિશાળી અને સમૃદ્ધ રાષ્ટ્ર બનાવવાનું, અને ખાસ તો જ્ઞાન-વિજ્ઞાનના ક્ષેત્રે એક વિકસિત દેશ બનાવવાનું તેમનું સ્વપ્ન હતું.